Hvis man er godt træt af den nye dille med el-løbehjul i de store byer, fordi løbehjulene står - og tit ligger - og flyder alle vegne, så skal man ikke gå rundt og glæde sig til, at de nok bare forsvinder igen. For det gør de næppe.

Det svenske selskab Voi, som er et af de firmaer, der har el-løbehjul på gaderne i Odense, har fået en gigantisk pengeindsprøjtning på 570 millioner kroner fra en kreds af internationale investorer, der tror på, at de små løbehjul er kommet for at blive.

Voi's udviklingsdirektør, Kristian Agerbo, er godt klar over, at el-løbehjulene kan give problemer, men han siger, at Voi i forvejen gør en hel del for at forebygge problemerne. Og at meget i øvrigt ville blive bedre i byerne, hvis kommunerne lavede parkeringspladser til el-løbehjul, ligesom de har p-pladser til biler. For så kunne Voi give brugerne point til gratis ture for at parkere korrekt.

- Hvordan skulle de p-pladser se ud?

- De skal bare markeres ligesom med p-pladser til biler, for eksempel på gaden.

- Hvis der er lige så nem adgang til at parkere sit el-løbehjul, som der er til at parkere en bil, så vil folk også begynde at overholde reglerne. Det andet, der mangler, er klare sanktioner for at parkere forkert. Og det er jo nogle sanktioner, der skal vedtages nationalt, siger Kristian Agerbo.

- Vi håber, at der kommer nogle klare regler, der også vil regulere parkeringen og give kommunerne et større instrument til at lave bilparkering om til løbehjuls-parkering.